Die langste ononderbroke passasiervlug(Foto: James D Morgan/Qantas) Australië se Qantas-lugredery het Sondag die eerste ononderbroke kommersiële vlug van New York na Sydney onderneem, wat gebruik is as ŉ toetslopie om die effek van ekstra lang vlugte te bepaal op bemanningsuitputting en vlugvoosheid onder passasiers. Die Boeing 787 Dreamliner het vroeg Sondagoggend in Sydney aangekom ná ŉ vlug van 19 uur en 16 minute – die wêreld se langste (16 200 km). Qantas het gesê die toetse strek van die monitering van vlieëniers se breingolwe, melatonienvlakke en paraatheid tot oefensessies vir passasiers. Altesaam 49 persone was aan boord om die gewig van die vliegtuig te beperk en dit die nodige brandstofkapasiteit te bied. “Ons is tevrede die vlug verloop het en dit is wonderlik om data te hê wat ons sal help om dit in ŉ gereelde diens te omskep,” het kapt. Sean Golding, wat die vier vlieëniers gelei het, gesê. “Ons weet dat ekstra lang vlugte tot ekstra uitdagings lei, maar dit is elke keer só wanneer tegnologie ons in staat stel om verder te vlieg. Die navorsing wat ons doen sal ons ŉ beter strategie gee van hoe ons gerief en welstand kan verbeter,” het Alan Joyce, uitvoerende groepshoof van Qantas, gesê. Nagvlugte begin gewoonlik met aandete en dan word die ligte afgeskakel, maar dit was nie só vir dié vlug nie. “Ons het met middagete begin en die ligte vir ses ure lank aangeskakel gehou om aan te pas by die tydsduur van ons bestemming. Dit beteken dat jy dadelik die impak van vlugvoosheid kan verminder.” Prof. Marie Carroll, van die University of Sydney, het gesê sy en haar medepassasiers het baie gestrek en groepsoefeninge gedoen op voorgeskrewe intervalle. “Ons het die Macarena gedoen!” Nog twee navorsingsvlugte word beplan as deel van Project Sunrise – Londen na Sydney in November en nog ‘n vlug van New York na Sydney in Desember.